**Forretningsorden for forretningsudvalget(FU) i Vordingborg Firma Sport**

**1.** Forretningsudvalget består af: Formand, næstformand, kasserer og sekretær

**2.** Funktionsdefinition

* Forretningsudvalget har den daglige ledelse af foreningen i overensstemmelse med de af bestyrelsen lagte retningslinjer.
* Forretningsudvalget drager omsorg for gennemførelse af de af bestyrelsen trufne beslutninger.
* Forretningsudvalget skal overholde foreningens vedtægter og sikre sig, at de under foreningen hørende sport/aktivitets afdelinger overholder gældende vedtægter.
* Sørger for i tæt samarbejde med Bestyrelsen og udvalg, at udadvendte aktiviteter igangsættes og plejes til fordel for Vordingborg Firma Sport, såvel økonomisk som PR-mæssigt.
* Sørger for at a jour føre Vordingborg Firma Sports vedtægter og fremlægger ændringer til orientering på bestyrelsesmøde og efterfølgende vedtagelse på generalforsamling.
* Afstikker retningslinjer for økonomiansvarlig/forretningsførers regnskabsføring.
* Udpeger de personer, der skal deltage i ikke idrætslige møder, kurser, foredrag, repræsentative opgaver m.v., hvor andet ikke er anført.
* Sikrer udgivelse af nyhedsmail.
* Indkalder efter behov bestyrelsen til møde
* Udarbejder beslutningsreferat som sendes til bestyrelsen og kontaktpersonerne.

**3.** Det påhviler forretningsudvalget at rapportere alle vigtige begivenheder samt væsentlige ændringer af foreningens forhold til bestyrelsen. De løbende oplysninger til bestyrelsen skal være af et sådant omfang, at bestyrelsen kan varetager sine opgaver i henseende til at have den overordnede ledelse af foreningen og føre kontrol og tilsyn med dette.

**4.** Forretningsudvalget er over for bestyrelsen ansvarlig for fremsættelse af forslag til foreningens målsætning og generelle politik på såvel kort som langt sigt, og for at disse gennemføres i overensstemmelse med de af bestyrelsen til enhver tid givne retningslinjer.

Forretningsudvalget er bemyndiget til – inden for rammerne af den af bestyrelsen vedtagne målsætning og politik og øvrige givne retningslinjer samt godkendte budgetter – at træffe alle nødvendige beslutninger med sigte på en så gunstig udvikling af foreningen som muligt, med mindre specielle retningslinjer er afstukket. Det skal dog bemærkes, at dispositioner, der efter foreningens forhold er af usædvanlig art eller størrelse altid skal forelægges bestyrelsen.

**5.** Forretningsudvalgsmøder

Forretningsudvalgets møder indkaldes af formanden. Formanden sammenkalder forretningsudvalget til møde, så ofte det skønnes nødvendigt, eller når det begæres af et medlem af forretningsudvalget. Forretningsudvalgets møder kan efter formandens bestemmelse udvides til også at omfatte de enkelte udvalg og/eller udvalgsformand samt konsulent og idrætssælger

På forretningsudvalgets møder forelægger eller refererer de enkelte medlemmer ethvert spørgsmål, som må antages at have interesse for den samlede forenings ledelse. Formanden kan yderligere, når særlige omstændigheder taler herfor, skriftligt forelægge spørgsmål, som han ikke selv ønsker at afgøre, til drøftelse og eventuel beslutning. Er der tvivl i forretningsudvalget eller uenighed om afgørelsen af et spørgsmål, som henhører under forretningsudvalgets kompetence, kan spørgsmålet forelægges for bestyrelsen.

Der afholdes mindst 4 ordinære møder årligt og skal mindst indeholde følgende dagsorden:

1. Godkendelse og opfølgning på sidste referat
2. Meddelelser fra formanden, næstformand, økonomiansvarlig og sekretær
3. Motionscentret
4. Idrætssælger
5. Næste møde
6. Eventuelt

Indkaldelse sendes ud 10 dage før. Orienteringspunkter skal være sekretæren i hænde senest 5 dage før mødets afholdelse. Senest 3 dage før skal dagsorden med orientering sendes ud.

**6.** Tavshedspligt

Diskussioner i forretningsudvalget føres for lukkede døre. Beslutninger fremføres over for omverden som et enigt forretningsudvalg. Der kan af formanden pålægges tavshedspligt.

**7.** Ændringer i forretningsudvalgets forretningsorden

Ændringer i forretningsordenen kan foretages i samarbejde med bestyrelsen med almindelig stemmeflertal.

Således vedtaget og fremlagt på bestyrelsesmødet den 25. februar 2015